CELEX: 52015PC0005
Language: sk
Date: 2015-01-08
Title: Návrh ROZHODNUTIE EURÓPSKEHO PARLAMENTU A RADY o poskytnutí makrofinančnej pomoci Ukrajine

|
			
		
		
		52015PC0005
		
			Návrh ROZHODNUTIE EURÓPSKEHO PARLAMENTU A RADY o poskytnutí makrofinančnej pomoci Ukrajine /* COM/2015/05 final - 2015/0005 (COD) */
			
				
		
		
			
			   	DÔVODOVÁ SPRÁVA
1.  KONTEXT NÁVRHU
·     
Dôvody a ciele návrhu
EÚ sa usiluje o nadviazanie čoraz
užšieho vzťahu s Ukrajinou, ktorý prekračuje samotnú dvojstrannú
spoluprácu a zahŕňa postupné politické pridruženie a hospodársku
integráciu. Ukrajina je významnou krajinou v rámci európskej susedskej
politiky aj Východného partnerstva. EÚ v roku 1998 podpísala s Ukrajinou
dohodu o partnerstve a spolupráci (DPS), v ktorej je
načrtnutý rámec spolupráce vo všetkých kľúčových oblastiach
reforiem a ktorá aj naďalej tvorí právny základ vzťahov EÚ
a Ukrajiny. Tieto vzťahy boli ešte viac posilnené v novembri
2009, keď kabinet ministrov Ukrajiny prijal program pridruženia EÚ –
Ukrajina, ktorý bol aktualizovaný v roku 2011 (schválený na zasadnutí Rady
pre spoluprácu EÚ – Ukrajina v júni 2013). Ukrajina a EÚ podpísali 21. marca
a 27. júna 2014 dohodu o pridružení, vďaka ktorej vznikne
silné politické pridruženie a hospodárska integrácia medzi EÚ a Ukrajinou.
Uvedená dohoda sa týka širokej škály oblastí ako spravodlivosť, obchod
a odvetvová spolupráca vrátane energetiky, dopravy a životného
prostredia a stanovujú sa v nej podrobné záväzky a časové
harmonogramy, ktoré pre obe strany predstavujú výzvu.
Ukrajinské hospodárstvo čelí hlbokej
recesii, ktorá je výsledkom pretrvávajúcich makroekonomických nerovnováh
a štrukturálnych problémov. Situáciu ešte zhoršilo vypuknutie ozbrojeného
konfliktu na východe krajiny, ktorý mal veľmi negatívny vplyv na
hospodárstvo v podobe značného poklesu výrobnej kapacity a oslabenej
dôvery. V nadväznosti na hromadné verejné protesty bývalý prezident Viktor
Janukovič opustil úrad a vo februári 2014 bola na Ukrajine
vymenovaná reformne orientovaná vláda, ktorá začala s realizáciou
ambiciózneho programu makroekonomických úprav a štrukturálnych reforiem
s cieľom zmeniť neudržateľný ekonomický model krajiny
a pripraviť pôdu pre dlhodobý a udržateľný rast. Tento
program podporil MMF prostredníctvom programu finančnej pomoci vo výške 17
miliárd USD a získal aj značnú podporu iných medzinárodných darcov.
Po uskutočnení politických zmien vo
februári 2014 sa na Ukrajine konali slobodné a demokratické prezidentské
(25. mája) a parlamentné voľby (26. októbra). Ukrajinské
orgány v roku 2014 navyše prijali dôležité kroky na boj proti korupcii
a posilnenie právneho štátu. V decembri 2014 novozostavená vláda
predložila ambiciózny akčný plán, v ktorom načrtla program
reforiem koaličnej vlády. V nadväznosti naň sa má začiatkom
roku 2015 prijať komplexná národná stratégia reforiem, v ktorej budú
stanovené hospodárske, politické, súdne a administratívne reformné
opatrenia na roky 2015 – 2017 potrebné na zabezpečenie strednodobej
makroekonomickej stability a na vykonávanie dohody o pridružení medzi
EÚ a Ukrajinou.
Reformné úsilie orgánov však veľmi
sťažil ozbrojený konflikt na východe krajiny,
narastajúce obchodné obmedzenia zo strany Ruska a stupňovanie sporu
o plyn medzi týmito dvomi krajinami. Hospodárska recesia na Ukrajine sa
v dôsledku toho prehĺbila viac, než pôvodne predpokladali
medzinárodní darcovia. Očakáva sa, že kríza bude trvať naďalej,
keďže Ukrajinu v roku 2015 čaká ďalší hospodársky pokles.
Pokles príjmov z vývozu z dôvodu konfliktu na východe krajiny a oslabenej
dôvery viedol k prudkému znehodnoteniu miestnej meny a vyčerpaniu
medzinárodných rezerv. Ukrajina v súčasnej situácii nemá prístup na
medzinárodné trhy s dlhopismi a neočakáva sa, že tento prístup
v krátkodobom horizonte znova získa. V dôsledku toho vznikol
značný dodatočný rozdiel vo vonkajšom financovaní.
Vzhľadom na tieto skutočnosti je
potrebná dodatočná oficiálna finančná pomoc s cieľom
pokryť krátkodobé potreby Ukrajiny spojené s platobnou bilanciou
(vrátane doplnenia medzinárodných rezerv) a podporiť reformný program
ukrajinských orgánov, najmä reštrukturalizáciu sektora energetiky a bankového
sektora. Táto pomoc je navyše nevyhnutná aj na posilnenie dôvery investorov,
bez ktorej hospodárstvo Ukrajiny v konečnom dôsledku nebude schopné
obnoviť udržateľný rast.
Ukrajinské orgány požiadali 9. septembra 2014 EÚ o makrofinančnú pomoc vo výške 2 miliárd
EUR. Táto žiadosť bola potvrdená v ďalšom liste 15. decembra
2014. Vzhľadom na tieto žiadosti a hospodársku situáciu na Ukrajine,
a najmä na značné dodatočné potreby vonkajšieho financovania Európska
komisia predkladá Európskemu parlamentu a Rade návrh na poskytnutie
makrofinančnej pomoci Ukrajine v maximálnej výške [1,8 miliárd EUR]
vo forme strednodobých úverov.
Cieľom navrhovanej makrofinančnej
pomoci je pomôcť Ukrajine pokryť časť jej zostatkových
dodatočných potrieb vonkajšieho financovania v roku 2015 a začiatkom
roku 2016 v rámci prebiehajúceho programu MMF.
MMF tieto dodatočné potreby odhaduje na 15 miliárd USD. Pomoc EÚ by
takisto pomohla znížiť zraniteľnosť hospodárstva v oblasti
krátkodobej platobnej bilancie a vo fiškálnej oblasti a zároveň
by podporila vládny program úprav a reforiem prostredníctvom vhodného
balíka sprievodných politických opatrení, na ktorých sa má EÚ dohodnúť
s ukrajinskými orgánmi v memorande o porozumení.
Komisia sa v tejto súvislosti domnieva,
že politické a hospodárske podmienky na poskytnutie makrofinančnej
pomoci v navrhovanej výške a forme sú splnené.
·     
Všeobecný kontext
Ukrajina čelí hlbokej recesii, ktorá je
výsledkom pretrvávajúcich ekonomických a štrukturálnych problémov.
Situáciu ešte zhoršuje ozbrojený konflikt na východe krajiny, ktorý zničil
nielen časť výrobnej kapacity na Ukrajine, ale viedol aj k značnému
oslabeniu dôvery domácností a podnikov. V uplynulých mesiacoch
vykonávanie potrebných stabilizačných politík zameraných na zníženie
nerovnováh a zabezpečenie fiškálnej a vonkajšej
udržateľnosti ďalej prehĺbilo negatívny vplyv na krátkodobé
hospodárske vyhliadky. V dôsledku toho sa očakáva, že HDP v roku
2014 klesne približne o 7 % v reálnom vyjadrení.
Napriek prudkému hospodárskemu poklesu a konzervatívnym
politikám centrálnej banky sú inflačné tlaky aj naďalej vysoké,
pričom odzrkadľujú oslabovanie meny a úpravu regulovaných cien
(najmä poplatkov za verejnoprospešné služby). Inflácia meraná indexom
spotrebiteľských cien (CPI) v novembri medziročne vzrástla na
21,8 % a v blízkej budúcnosti sa očakáva jej ďalší
nárast po tom, ako sa naplno prejaví účinok znehodnotenia meny. Hrivna od
prudkých výkyvov vo februári stratila oproti USD takmer 50 % svojej
hodnoty, čiže oveľa viac, než sa pôvodne očakávalo.
Oslabenie bolo obzvlášť výrazné v auguste a septembri a centrálnu
banku okrem niekoľkých zásahov na devízovom trhu prinútilo zaviesť aj
viacero administratívnych opatrení a menových kontrol, vďaka ktorým
sa v období pred októbrovými parlamentnými voľbami podarilo
dočasne stabilizovať výmenný kurz. Tieto opatrenia mali zároveň
negatívny vplyv na ekonomickú činnosť a viedli k rýchlemu
čerpaniu už aj tak malých medzinárodných rezerv. Po miernom uvoľnení
administratívnych kontrol dochádza od novembra k výraznému znehodnoteniu
meny.
Slabá hospodárska činnosť spolu
s vyššími úrokovými výdavkami na pohľadávky denominované v cudzej
mene v dôsledku výrazného znehodnotenia meny, ako aj značný pokles
schopnosti vyberať dane na východe krajiny viedli v roku 2014 napriek
niekoľkým úsporným opatreniam zavedeným ukrajinskými orgánmi[1] k väčšiemu
rozpočtovému deficitu. Podľa nedávnych prognóz ministerstva
financií fiškálny deficit verejných financií za celý rok 2014 stúpne na 5,3 %
HDP.
Verejné financie v roku 2014 navyše
významne zaťažila petrochemická spoločnosť Naftogaz,
ktorá čelila finančným ťažkostiam. Táto spoločnosť
tradične prevádzkuje svoju činnosť pri značných deficitoch
vzhľadom na administratívny strop cien zemného plynu pre domácnosti
a obecné verejnoprospešné spoločnosti, čo Naftogaz núti
predávať za ceny nižšie než náklady a pri všeobecnej prevádzkovej
neefektívnosti. V roku 2014 činnosti spoločnosti negatívne
ovplyvnilo výrazné znehodnotenie hrivny a potreba pokryť nedoplatky
za plyn Rusku (vrátane nedoplatkov nahromadených v roku 2013). Štát preto
musel do novembra poskytnúť spoločnosti Naftogaz financovanie vo
výške 103 miliárd UAH, čo je suma zodpovedajúca 6,8 % plánovaného
HDP. Preto sa predpokladá, že celkový fiškálny deficit Ukrajiny, ktorý
zahŕňa deficit spoločnosti Naftogaz, dosiahne v roku 2014
takmer 12 % HDP, pričom v roku 2013 dosahoval 6,7 %
a podľa prognózy MMF z apríla 2014 mal dosiahnuť 8,5 %.
Narastajúci rozpočtový deficit a prudké
znehodnotenie miestnej meny viedli spolu s výrazným hospodárskym poklesom
k zásadnému zhoršeniu metriky verejného dlhu Ukrajiny. Na konci
októbra 2014 dosahoval dlh verejnej správy 63 % HDP plánovaného na daný
rok, čo je nárast o takmer 23 percentuálnych bodov v porovnaní
s dlhom na konci roka 2013 vo výške 40,2 % HDP.
Pokiaľ ide o vonkajší rozmer,
znehodnotenie hrivny prispelo spolu so slabým domácim dopytom k značnej
úprave bežného účtu. Deficit by mal podľa očakávaní
klesnúť z 9,0 % v roku 2013 na približne 4 % HDP
v roku 2014, hoci príčinou tohto poklesu je hlavne výrazné obmedzenie
dovozu[2].
Tento vývoj bol však sprevádzaný značným odlevom finančných
prostriedkov súkromného sektora v dôsledku slabnúcej dôvery v prostredí
vysokej geopolitickej neistoty[3].
Oficiálne financovanie poskytnuté od mája 2014 nepostačovalo na
vykompenzovanie odlivu kapitálu. Ukrajine bolo v období od mája do
decembra poskytnuté hrubé oficiálne financovanie v celkovej výške
približne 9 miliárd USD, z ktorých sa veľká časť použila na
pokrytie splatných pohľadávok (pozri pomoc MMF a ďalších darcov
do roku 2014).
V kontexte prehlbujúcej sa hospodárskej
recesie a oslabenej dôvery značná oficiálna finančná pomoc
poskytnutá Ukrajine v roku 2014 nepostačovala na to, aby zastavila
pretrvávajúci tlak na rezervy. Počas prvých jedenástich mesiacov roka
rezervy v porovnaní s úrovňou na konci roka 2013 klesli na
polovicu a dosahovali len 10 miliárd USD. Ďalší značný pokles sa
očakáva v decembri z dôvodu platieb za plyn (vrátane nedoplatkov
Rusku). Teraz sa preto očakáva, že hrubé medzinárodné rezervy Ukrajiny
klesnú na konci roka 2014 na 7 miliárd USD, čo zodpovedá približne jednému
mesiacu dovozu tovaru a služieb predpokladaného v roku 2015.
MMF 30. apríla
2014 schválil dvojročnú dohodu o pohotovostnom úvere pre
Ukrajinu v hodnote 10,976 miliardy zvláštnych práv čerpania (SDR)
(17 miliárd USD alebo 800 % kvóty pre krajinu). Finančnú pomoc MMF
doplnila značná pomoc ďalších oficiálnych a dvojstranných darcov
(EÚ, USA, Japonsko, Kanada). Svoju činnosť výrazne rozšírili aj iné
medzinárodné finančné inštitúcie ako Svetová banka, EBOR a EIB, aby
podporili hospodársky prechod Ukrajiny.
Vzhľadom na hlbšiu hospodársku recesiu,
než sa očakávalo, a výrazný odlev kapitálu z dôvodu oslabenej
dôvery existujú na Ukrajine značné dodatočné potreby vonkajšieho
financovania v roku 2015 a začiatkom roku 2016. Tieto potreby
vyplývajú hlavne z nutnosti zvýšiť veľmi nízku úroveň
medzinárodných rezerv a vykompenzovať značný odlev súkromného
kapitálu. Tieto dodatočné potreby financovania sa odhadujú na 15 miliárd
USD. Navrhovaná makrofinančná pomoc by pokryla 16,7 % celkového
dodatočného rozdielu vo financovaní.
·     
Existujúce ustanovenia v oblasti návrhu
Makrofinančná pomoc bola poskytnutá
Ukrajine na základe týchto troch samostatných rozhodnutí:
·      rozhodnutie Rady z 12. júla 2002 o poskytnutí doplnkovej
makrofinančnej pomoci Ukrajine (2002/639/ES)[4],
·      rozhodnutie Európskeho parlamentu a Rady č. 388/2010/EÚ
zo 7. júla 2010 o poskytnutí makrofinančnej pomoci Ukrajine[5],
·      rozhodnutie Rady zo 14. apríla 2014 o poskytnutí
makrofinančnej pomoci Ukrajine (2014/215/EÚ)[6].
·     
Súlad s ostatnými politikami a cieľmi
Únie
Navrhovaná makrofinančná pomoc je v súlade
so záväzkom EÚ podporovať bezprostredný hospodársky a politický
prechod Ukrajiny. Zároveň je v súlade so zásadami, ktorými sa riadi
používanie nástroja makrofinančnej pomoci vrátane jeho výnimočného
charakteru, politických predpokladov, komplementárnosti, podmienenosti a finančnej
disciplíny.
Navrhovaná makrofinančná pomoc je v súlade
s cieľmi európskej susedskej politiky (ESP). Prispieva k podpore
cieľov Európskej únie týkajúcich sa stability a rozvoja hospodárstva
na Ukrajine a zo širšieho hľadiska vo východoeurópskom susedstve.
Podporou ukrajinských orgánov v ich úsilí vytvoriť stabilný
makroekonomický rámec a zaviesť ambiciózny program štrukturálnych
reforiem navrhovaná pomoc prispieva k zvýšeniu účinnosti ďalších
nástrojov finančnej pomoci EÚ Ukrajine vrátane operácií rozpočtovej
podpory. Navrhovanou makrofinančnou pomocou sa takisto dopĺňa
pomoc ostatných viacstranných a dvojstranných darcov v rámci hospodárskeho
programu sponzorovaného MMF.
Makrofinančná pomoc EÚ by doplnila granty
v celkovej výške 1,565 miliardy EUR, ktoré možno poskytnúť v období
rokov 2014 – 2020 v rámci nástroja európskeho susedstva, investičného
nástroja európskej susedskej politiky, nástroja na podporu stability a mieru
a rozpočtového riadku EÚ pre spoločnú zahraničnú a bezpečnostnú
politiku. V roku 2014 sa v rámci týchto nástrojov vyčlenilo už
370 miliónov EUR. Podporou prijatia vhodného rámca pre krátkodobú
makroekonomickú politiku a štrukturálne reformy zo strany ukrajinských
orgánov by sa vďaka makrofinančnej pomoci EÚ zvýšil celkový prínos
zapojenia EÚ a účinnosť intervencie EÚ, ktorá zahŕňa
aj iné finančné nástroje ako napríklad zmluvu o podpore konsolidácie
štátu a ďalšie operácie rozpočtovej podpory.
Ukrajina má s EÚ dôležité hospodárske
väzby. EÚ patrí k najdôležitejším obchodným partnerom Ukrajiny,
pričom obchod s EÚ tvorí približne jednu tretinu ukrajinského
zahraničného obchodu. V roku 2013 bola hodnota ukrajinského dovozu
z EÚ 23,9 miliardy EUR, zatiaľ čo hodnota vývozu dosahovala 18,8
miliardy EUR. Ukrajina je veľmi závislá od EÚ z hľadiska
priamych zahraničných investícií a iných finančných tokov.
Ukrajina a EÚ sa 27. júna 2014 dohodli na budúcom vytvorení
prehĺbenej a komplexnej zóny voľného obchodu (DCFTA), čím
sa podporí ďalší nárast dvojstranného obchodu s tovarom a službami
a postupne zosúladia ukrajinské pravidlá a normy súvisiace s obchodom
s pravidlami a normami EÚ.
Proces prechodu Ukrajiny je veľmi
ťažký a pretrváva riziko hospodárskeho kolapsu. Nová vláda sa však
verejne zaviazala podniknúť významné kroky smerom k politickým
a hospodárskym reformám s cieľom riešiť korupciu a posilňovať
inštitúcie a mechanizmy na základe zásad právneho štátu. Krajina takisto
vypracúva program hospodárskych reforiem zameraný na vybudovanie základov pre
model trvalo udržateľného rastu. Pokrok pri dosahovaní týchto cieľov
a pri realizácii programu reforiem bude zohrávať kľúčovú
úlohu z hľadiska podpory úspešného prechodu.
2.  VÝSLEDKY KONZULTÁCIÍ SO
ZAINTERESOVANÝMI STRANAMI A POSÚDENÍ VPLYVU
·     
Konzultácie so zainteresovanými stranami
Makrofinančná pomoc sa poskytuje ako
neoddeliteľná súčasť medzinárodnej podpory na stabilizáciu
hospodárstva Ukrajiny. Pri príprave tohto návrhu makrofinančnej pomoci útvary
Komisie uskutočnili konzultácie s Medzinárodným menovým fondom
a s ďalšími medzinárodnými partnermi, ktorí zavádzajú rozsiahle
programy financovania. Komisia bola v pravidelnom kontakte aj s ukrajinskými
orgánmi.
·     
Získavanie a využívanie expertízy
Komisia s pomocou externých odborníkov
vykonala operatívne posúdenie na overenie kvality a spoľahlivosti
verejných finančných tokov a administratívnych postupov Ukrajiny,
pričom konečnú správu pripravila v auguste 2014.
·     
Posúdenie vplyvu
Makrofinančná pomoc a s ňou
súvisiaci program ekonomických úprav a reforiem pomôžu znížiť potreby
krátkodobého financovania Ukrajiny a zároveň podporia politické
opatrenia zamerané na zlepšenie strednodobej platobnej bilancie a fiškálnej
udržateľnosti a zvýšia udržateľný rast. Makrofinančná pomoc
podporí reformné úsilie najmä v týchto oblastiach: hospodárenie s verejnými
financiami a boj proti korupcii, daňová správa, reformy v sektore
energetiky vrátane záchrannej sociálnej siete s cieľom
zabezpečiť cielené zmiernenie dôsledkov prebiehajúceho rušenia
subvencií na maloobchodné ceny energie, reformy finančného sektora a opatrenia
na zlepšenie podnikateľského prostredia.
3.  PRÁVNE PRVKY NÁVRHU
·     
Zhrnutie navrhovaného opatrenia
Európska únia poskytne Ukrajine
makrofinančnú pomoc v celkovej maximálnej výške
1,8 miliardy EUR vo forme strednodobých úverov. Táto pomoc prispeje
k pokrytiu zostatkových potrieb vonkajšieho financovania Ukrajiny v rokoch
2015 a 2016, ktoré Komisia identifikovala na základe odhadov MMF.
Pomoc sa má vyplatiť vo forme úveru
v troch splátkach. Vyplatenie prvej splátky sa má uskutočniť
v polovici roka 2015. Druhá splátka by sa mohla vyplatiť v štvrtom
štvrťroku 2015. Tretia a posledná splátka by sa mohla vyplatiť
koncom prvého štvrťroka 2016. Pomoc bude riadiť Komisia. V súlade
s nariadením o rozpočtových pravidlách sa uplatňujú
osobitné ustanovenia týkajúce sa prevencie proti podvodom a iným
nezrovnalostiam.
Komisia a ukrajinské orgány sa dohodnú na
memorande o porozumení, v ktorom budú stanovené opatrenia v oblasti
štrukturálnych reforiem súvisiace s navrhovaným poskytnutím
makrofinančnej pomoci vrátane aspektov načasovania a postupnosti.
Tieto opatrenia podporia program reforiem ukrajinských orgánov vrátane
príslušných prvkov už uvedenej pripravovanej národnej stratégie reforiem na
roky 2015 – 2017 a vykonávanie dohody o pridružení medzi EÚ a Ukrajinou
a doplnia programy dohodnuté s MMF, so Svetovou bankou a s ostatnými
viacstrannými a dvojstrannými darcami. Ako je obvyklé v prípade
makrofinančnej pomoci, podmienkou vyplatenia by bolo okrem iného úspešné
preskúmanie v rámci programu MMF a pokračujúce čerpanie
finančných prostriedkov MMF zo strany Ukrajiny.
Európska komisia sa s ukrajinskými
orgánmi bude snažiť dosiahnuť konsenzus v súvislosti s očakávanou
národnou stratégiou reforiem, aby sa zabezpečila bezproblémová realizácia
podmienenosti, ktorá sa má dohodnúť v memorande o porozumení na
účely poskytnutia makrofinančnej pomoci. Vďaka týmto politickým
podmienkam by sa mali odstrániť niektoré základné nedostatky, ktoré sa
v priebehu rokov nahromadili v ukrajinskom hospodárstve. Oblasti, na
ktoré sa prípadne môže vzťahovať podmienenosť, by v zásade
mohli zahŕňať: hospodárenie s verejnými financiami a boj
proti korupcii, daňovú správu, reformy v sektore energetiky, reformy
finančného sektora a opatrenia na zlepšenie podnikateľského
prostredia.
Rozhodnutie vyplatiť celú
makrofinančnú pomoc vo forme úveru je odôvodnené úrovňou rozvoja
v Ukrajine (meranou podľa jej príjmu na obyvateľa). Zároveň
je v súlade s tým, ako k Ukrajine pristupuje Svetová banka
a MMF.
·     
Právny základ
Právnym základom tohto návrhu je článok
212 ZFEÚ.
·     
Zásada subsidiarity
Zásada subsidiarity je dodržaná, keďže
ciele obnovy krátkodobej makroekonomickej stability na Ukrajine nie je
možné uspokojivo dosiahnuť na úrovni jednotlivých členských štátov,
a preto ich možno lepšie dosiahnuť na úrovni Európskej únie. Hlavnými
dôvodmi sú rozpočtové obmedzenia na vnútroštátnej úrovni a potreba
výraznej koordinácie darcov s cieľom maximalizovať rozsah
a účinnosť pomoci.
·     
Zásada proporcionality
Návrh je v súlade so zásadou
proporcionality. Obmedzuje sa na minimum požadované v záujme dosiahnutia
cieľov krátkodobej makroekonomickej stability a neprekračuje
rámec toho, čo je nevyhnutné na dosiahnutie tohto cieľa.
Ako Komisia identifikovala na základe odhadov
MMF v kontexte dohody o pohotovostnom úvere, výška pomoci zodpovedá
približne 16,7 % odhadovaného dodatočného rozdielu vo financovaní na
obdobie roka 2015 a prvého štvrťroka 2016. Tento značný záväzok
je odôvodnený: politickým významom Ukrajiny pre stabilitu v európskom
susedstve, politickou integráciou krajiny s EÚ, ktorá sa odzrkadľuje
v dohode o pridružení medzi týmito dvoma stranami, ktorá predbežne
nadobudla platnosť 1. novembra 2014, ako aj mimoriadne zložitou
situáciou a zodpovedajúcimi značnými potrebami financovania, ktorým
táto krajina susediaca s EÚ momentálne čelí.
·     
Výber nástrojov
Na riešenie makroekonomických cieľov by
vhodnými alebo dostatočnými nástrojmi nebolo ani projektové financovanie
ani technická pomoc. Kľúčovou pridanou hodnotou makrofinančnej
pomoci v porovnaní s inými nástrojmi EÚ by bolo rýchle zmiernenie
vonkajšieho finančného obmedzenia a pomoc pri vytváraní stabilného
makroekonomického rámca, a to aj prostredníctvom podpory udržateľnej
platobnej bilancie a stavu rozpočtu a vhodného rámca pre
štrukturálne reformy. Vďaka tomu, že makrofinančná pomoc pomôže
zaviesť vhodný celkový rámec pre makroekonomické a štrukturálne
politiky, môže zvýšiť aj účinnosť opatrení financovaných
na Ukrajine v rámci iných, užšie zameraných finančných nástrojov
EÚ.
4.  VPLYV NA ROZPOČET
Plánovaná pomoc by sa poskytla vo forme úveru
a mala by sa financovať prostredníctvom operácie prijímania úverov,
ktorú Komisia uskutoční v mene EÚ. Rozpočtové náklady na pomoc
budú zodpovedať financovaniu súm pri sadzbe 9 % vyplatených do
Garančného fondu na poskytovanie zahraničných úverov EÚ z rozpočtového
riadku 01 03 06 (Financovanie Garančného fondu). Za predpokladu,
že sa prvá a druhá časť úveru v celkovej výške
1 200 miliónov EUR vyplatia v roku 2015 a tretia
časť úveru vo výške 600 miliónov EUR v roku 2016, a podľa
pravidiel týkajúcich sa mechanizmu Garančného fondu sa financovanie
uskutoční v rámci rozpočtov na roky 2017 (108 miliónov EUR)
a 2018 (54 miliónov EUR). Na základe dostupných informácií o očakávanej
výške celkových potrieb financovania Garančného fondu sa tento
dodatočný vplyv na rozpočet bude financovať sčasti
prerozdelením prostriedkov v rámci indikatívneho finančného plánu na
roky 2017 a 2018 z grantov makrofinančnej pomoci (rozpočtový
riadok 01 03 02) a sčasti využitím nepridelenej rezervy pre záväzky
v rámci okruhu 4 viacročného finančného rámca. Toto financovanie
sa predbežne rozčlení takto:
v
miliónoch EUR
   || 2017 || 2018 
 Dodatočné výdavky: ||   ||   
 Financovanie Garančného fondu v dôsledku návrhu (pozri legislatívny finančný výkaz) || 108 || 54 
 Zdroje financovania: ||   ||   
 Makrofinančná pomoc (granty) 01 03 02 Rezerva v rámci okruhu 4 || –50 –58 || –40 –14 
5.  NEPOVINNÉ PRVKY
·     
Doložka o preskúmaní/revízii/ukončení
platnosti
Návrh obsahuje doložku o ukončení
platnosti. Navrhovaná makrofinančná pomoc by bola k dispozícii na
obdobie dva a pol roka od prvého dňa po nadobudnutí platnosti
memoranda o porozumení.
2015/0005 (COD)
Návrh
ROZHODNUTIE EURÓPSKEHO PARLAMENTU A RADY
o poskytnutí makrofinančnej pomoci
Ukrajine
EURÓPSKY
PARLAMENT A RADA EURÓPSKEJ ÚNIE,
so zreteľom na
Zmluvu o fungovaní Európskej únie, a najmä na jej článok 212,
so zreteľom na
návrh Európskej komisie[7],
po postúpení návrhu
legislatívneho aktu národným parlamentom,
konajúc v súlade
s riadnym legislatívnym postupom[8],
keďže:
(1)       Vzťahy medzi Európskou
úniou a Ukrajinou sa rozvíjajú v rámci európskej susedskej politiky
(ďalej len „ESP“) a Východného partnerstva. Dohoda o pridružení
medzi Európskou úniou a Európskym spoločenstvom pre atómovú energiu
a ich členskými štátmi na jednej strane a Ukrajinou na strane
druhej (ďalej len „dohoda o pridružení“) vrátane prehĺbenej
a komplexnej zóny voľného obchodu (DCFTA) bola prerokovaná v rokoch
2007 až 2011 a parafovaná v roku 2012. Ukrajina a Únia dohodu
o pridružení podpísali 21. marca a 27. júna 2014. Od 1. novembra
2014 sa predbežne vykonávajú dôležité časti dohody o pridružení
v oblasti dodržiavania ľudských práv, základných slobôd a zásad
právneho štátu, politického dialógu a reforiem, spravodlivosti, slobody
a bezpečnosti a hospodárskej a finančnej spolupráce.
(2)       Po obnovení ukrajinskej
ústavy z roku 2004 sa 25. mája 2014 úspešne konali prezidentské
voľby a 26. októbra 2014 parlamentné voľby. Po zostavení
novej vlády 2. decembra 2014 na základe výsledkov parlamentných volieb
Ukrajina opäť potvrdila svoj záväzok uskutočňovať politické
a hospodárske reformy v súlade s rámcom stanoveným v dohode
o pridružení a predložila akčný plán, v ktorom načrtla
zamýšľané reformy.
(3)       Porušenie zvrchovanosti
a územnej celistvosti Ukrajiny a následný vojenský konflikt majú
veľmi škodlivý vplyv na už aj tak zložitú hospodársku a finančnú
stabilitu Ukrajiny. Ukrajina má v dôsledku slabnúcej dôvery a súvisiaceho
odlivu kapitálu problémy s platobnou bilanciou a likviditou
a z dôvodu priamych rozpočtových nákladov na konflikt,
väčšej recesie, než sa očakávalo, a straty fiškálnych príjmov
z oblastí pod kontrolou separatistov sa nachádza v čoraz horšej
fiškálnej situácii. K zhoršeniu hospodárskej situácie zároveň prispeli
aj existujúce štrukturálne nedostatky a zraniteľnosť v oblasti
rozpočtu a vonkajšieho financovania.
(4)       V tejto súvislosti sú potreby
vonkajšieho financovania Ukrajiny oveľa väčšie, než sa pôvodne
predpokladalo, a vyžadujú si dodatočnú finančnú pomoc
medzinárodných veriteľov a darcov. Medzinárodný menový fond (MMF)
v rámci svojej poslednej služobnej cesty na účely preskúmania
programu identifikoval značnú potrebu financovania prekračujúcu
úroveň financovania, ktoré doteraz vyčlenilo medzinárodné spoločenstvo
a ktoré zahŕňa makrofinančnú pomoc Únie na základe
rozhodnutia Rady 2002/639/ES[9],
rozhodnutia Európskeho parlamentu a Rady č. 388/2010/EÚ[10] rozhodnutia Rady
2014/215/EÚ[11].
(5)       Únia pri viacerých
príležitostiach vyhlásila, že je odhodlaná podporovať nové ukrajinské
orgány v ich snahe stabilizovať situáciu a pokračovať
v reformách. Únia takisto vyhlásila, že je pripravená plne podporiť
snahy medzinárodného spoločenstva a medzinárodných finančných
inštitúcií, najmä MMF, v súvislosti s balíkom medzinárodnej pomoci
určeným na riešenie naliehavých potrieb Ukrajiny a podmieneným jasným
záväzkom Ukrajiny uskutočňovať reformy. Finančná podpora
Únie Ukrajine je v súlade s politikou Únie stanovenou v rámci
ESP a Východného partnerstva. Európska rada vo svojich záveroch z 18. decembra
2014 uvádza, že po tom, ako Komisia v decembri 2014 uhradila druhú platbu
makrofinančnej pomoci vo výške 500 miliónov EUR, Únia a jej
členské štáty sú pripravené naďalej uľahčovať a podporovať
reformný proces Ukrajiny spolu s ďalšími darcami a v súlade
s podmienkami MMF.
(6)       Makrofinančná pomoc Únie
by mala byť výnimočným finančným nástrojom určeným na
účelovo neviazanú a všeobecnú podporu platobnej bilancie, ktorý je
zameraný na okamžité potreby vonkajšieho financovania príjemcu, pričom by
sa malo podporiť vykonávanie politického programu obsahujúceho zásadné
bezodkladné opatrenia v oblasti úprav a štrukturálnych reforiem
zamerané na zlepšenie platobnej bilancie v krátkodobom horizonte.
(7)       Ukrajinské orgány a MMF
30. apríla 2014 schválili dvojročnú dohodu o pohotovostnom úvere
v hodnote 10,976 miliardy zvláštnych práv čerpania (SDR) (približne
17,01 miliardy USD, 800 percent kvóty) na podporu ukrajinského programu
ekonomických úprav a reforiem.
(8)       Komisia vzhľadom na
výrazne sa zhoršujúci stav platobnej bilancie na Ukrajine oznámila 5. marca
2014 podporný balík, ktorý bol schválený na mimoriadnom zasadnutí Európskej
rady 6. marca 2014. Uvedený balík zahŕňa finančnú pomoc vo
výške 11 miliárd EUR na obdobie rokov 2014 – 2020 vrátane pomoci až do výšky
1,565 miliardy EUR vo forme grantov na rovnaké obdobie poskytnutých
v rámci nástroja európskeho susedstva, investičného nástroja
európskej susedskej politiky, nástroja na podporu stability a mieru
a rozpočtu spoločnej zahraničnej a bezpečnostnej
politiky, ako aj makrofinančnú pomoc Únie až do výšky 1,61 miliardy EUR na
obdobie rokov 2014 – 2015.
(9)       Vzhľadom na zhoršujúcu
sa hospodársku situáciu a vyhliadky požiadala Ukrajina 9. septembra
2014 Úniu o makrofinančnú pomoc. Táto žiadosť bola potvrdená
v ďalšom liste 15. decembra 2014.
(10)     Vzhľadom na to, že
Ukrajina je krajinou, na ktorú sa vzťahuje ESP, mala by sa považovať
za oprávnenú na získanie makrofinančnej pomoci Únie.
(11)     Keďže v platobnej
bilancii Ukrajiny naďalej existuje značný zostatkový rozdiel vo
vonkajšom financovaní presahujúci zdroje poskytnuté MMF a ďalšími
viacstrannými inštitúciami, makrofinančná pomoc Únie, ktorá sa má
poskytnúť Ukrajine (ďalej len „makrofinančná pomoc Únie“), sa
v súčasnej výnimočnej situácii považuje za vhodnú reakciu na
žiadosť Ukrajiny o podporu stabilizácie hospodárstva v spojení
s programom MMF. Prostredníctvom makrofinančnej pomoci Únie, ktorou
sa dopĺňajú zdroje dostupné v rámci finančného mechanizmu
MMF, by sa podporila stabilizácia hospodárstva Ukrajiny a jej
program štrukturálnych reforiem.
(12)     Cieľom
makrofinančnej pomoci Únie by mala byť podpora obnovy
udržateľného stavu vonkajšieho financovania Ukrajiny, a tým aj
podpora jej hospodárskeho a sociálneho rozvoja v súlade s dohodou
o pridružení.
(13)     Výška makrofinančnej
pomoci Únie sa určuje na základe celkového kvantitatívneho posúdenia
zostatkových potrieb vonkajšieho financovania Ukrajiny, pričom sa
zohľadňuje jej schopnosť financovania z vlastných zdrojov,
a najmä z medzinárodných rezerv, ktoré má k dispozícii.
Makrofinančná pomoc Únie by mala dopĺňať programy a zdroje
MMF a Svetovej banky. Pri určení výšky pomoci sa zohľadňujú
aj očakávané finančné príspevky od viacstranných darcov, potreba
zaistiť spravodlivé rozdelenie zaťaženia medzi Úniu a ostatných
darcov, ako aj doterajšie využívanie ďalších nástrojov Únie na vonkajšie
financovanie na Ukrajine a celkový prínos zapojenia Únie.
(14)     Komisia by mala zaistiť,
aby bola makrofinančná pomoc Únie právne a vecne zosúladená s kľúčovými
zásadami, cieľmi a opatreniami prijatými v rôznych oblastiach
vonkajšej činnosti a ostatnými relevantnými politikami Únie.
(15)     Makrofinančnou pomocou
Únie by sa mala podporovať vonkajšia politika Únie voči Ukrajine.
Útvary Komisie a Európska služba pre vonkajšiu činnosť by mali
úzko spolupracovať pri poskytnutí makrofinančnej pomoci tak, aby
koordinovali vonkajšiu politiku Únie a zabezpečili jej
jednotnosť.
(16)     Makrofinančnou pomocou
Únie by sa mal podporiť záväzok Ukrajiny uznávať hodnoty, ktoré
vyznáva spoločne s Úniou, vrátane hodnôt, ako je demokracia, právny
štát, dobrá správa vecí verejných, dodržiavanie ľudských práv,
udržateľný rozvoj a znižovanie chudoby, ako aj jej záväzok
dodržiavať zásady otvoreného a spravodlivého obchodu založeného na
pravidlách.
(17)     Podmienkou poskytnutia
makrofinančnej pomoci Únie by malo byť rešpektovanie účinných
demokratických mechanizmov –vrátane pluralitného parlamentného systému –
a zásad právneho štátu a dodržiavanie ľudských práv zo strany
Ukrajiny. Špecifickými cieľmi makrofinančnej pomoci Únie by okrem
toho malo byť zvýšenie efektívnosti, transparentnosti a zodpovednosti
v oblasti hospodárenia s verejnými financiami na Ukrajine a presadzovanie
štrukturálnych reforiem zameraných na podporu udržateľného a inkluzívneho
rastu, vytvárania pracovných miest a fiškálnej konsolidácie. Plnenie
podmienok, ako aj dosahovanie týchto cieľov by mala pravidelne
monitorovať Komisia.
(18)     S cieľom zaistiť
účinnú ochranu finančných záujmov Únie v súvislosti s makrofinančnou
pomocou Únie by mala Ukrajina prijať vhodné opatrenia, pokiaľ ide
o prevenciu a boj proti podvodom, korupcii a iným
nezrovnalostiam spojeným s touto pomocou. Okrem toho by sa malo
stanoviť, že Komisia bude vykonávať kontroly a Dvor audítorov
bude vykonávať audity.
(19)     Poskytnutím
makrofinančnej pomoci Únie nie sú dotknuté právomoci Európskeho parlamentu
a Rady (ako rozpočtového orgánu).
(20)     Sumy financovania potrebné na
poskytnutie makrofinančnej pomoci by mali byť v súlade s rozpočtovými
prostriedkami stanovenými vo viacročnom finančnom rámci.
(21)     Makrofinančnú pomoc Únie
by mala riadiť Komisia. S cieľom zabezpečiť, aby
Európsky parlament a Rada mohli sledovať vykonávanie tohto
rozhodnutia, by ich Komisia mala pravidelne informovať o vývoji
v súvislosti s pomocou a poskytovať im príslušné dokumenty.
(22)     S cieľom
zabezpečiť jednotné podmienky vykonávania tohto rozhodnutia by sa
Komisii mali udeliť vykonávacie právomoci. Tieto právomoci by sa mali
vykonávať v súlade s nariadením Európskeho parlamentu a Rady
(EÚ) č. 182/2011[12].
(23)     Na makrofinančnú pomoc
Únie by sa mali vzťahovať podmienky v oblasti hospodárskej
politiky, ktoré sa majú stanoviť v memorande o porozumení.
S cieľom zabezpečiť jednotné podmienky vykonávania
a z dôvodu efektívnosti by mala byť Komisia splnomocnená rokovať
o týchto podmienkach s ukrajinskými orgánmi pod dohľadom výboru
zloženého zo zástupcov členských štátov v súlade s nariadením
(EÚ) č. 182/2011. Podľa uvedeného nariadenia by sa mal
konzultačný postup vo všeobecnosti uplatňovať vo všetkých
prípadoch okrem tých, ktoré sú stanovené v uvedenom nariadení.
Vzhľadom na potenciálne významný vplyv pomoci presahujúcej hodnotu 90
miliónov EUR je vhodné, aby sa na operácie presahujúce túto prahovú hodnotu
uplatnil postup preskúmania. Vzhľadom na výšku makrofinančnej pomoci
Únie poskytnutej Ukrajine by sa mal na prijatie memoranda o porozumení
a na zníženie, pozastavenie alebo zrušenie pomoci uplatniť postup
preskúmania,
PRIJALI TOTO ROZHODNUTIE:
Článok 1
1.           Únia v záujme podpory
stabilizácie hospodárstva a programu zásadných reforiem na Ukrajine
poskytne Ukrajine makrofinančnú pomoc (ďalej len „makrofinančná
pomoc Únie“) v maximálnej výške 1,8 miliardy EUR. Účelom pomoci je
prispieť k pokrytiu potrieb Ukrajiny spojených s platobnou
bilanciou, ako sa uvádza v programe MMF.
2.           Celá výška
makrofinančnej pomoci Únie sa Ukrajine poskytuje vo forme úverov. Komisia
je splnomocnená požičať si v mene Únie potrebné finančné
prostriedky na kapitálových trhoch alebo od finančných inštitúcií
a následne ich požičať Ukrajine. Úvery majú maximálnu
splatnosť 15 rokov.
3.           Vyplatenie
makrofinančnej pomoci Únie riadi Komisia spôsobom, ktorý je v súlade
s dohodami alebo dohovormi dosiahnutými medzi Medzinárodným menovým fondom
(MMF) a Ukrajinou a s kľúčovými zásadami a cieľmi
hospodárskych reforiem stanovenými v dohode o pridružení medzi EÚ
a Ukrajinou a v programe pridruženia EÚ – Ukrajina schválenom
v rámci európskej susedskej politiky (ESP). Komisia pravidelne informuje
Európsky parlament a Radu o vývoji v súvislosti s poskytovaním
makrofinančnej pomoci Únie vrátane jej vyplácania a týmto inštitúciám
včas poskytuje príslušné dokumenty.
4.           Makrofinančná pomoc Únie
je k dispozícii počas obdobia dva a pol roka, počínajúc
prvým dňom od nadobudnutia účinnosti memoranda o porozumení
uvedeného v článku 3 ods. 1.
5.           Ak sa potreby Ukrajiny
v oblasti financovania počas vyplácania makrofinančnej pomoci
Únie v porovnaní s pôvodnými prognózami zásadne znížia, Komisia
konajúc v súlade s postupom preskúmania uvedeným v článku 7
ods. 2 zníži výšku tejto pomoci alebo ju pozastaví, či zruší.
Článok 2
1.           Podmienkou poskytnutia
makrofinančnej pomoci Únie je rešpektovanie účinných demokratických
mechanizmov – vrátane pluralitného parlamentného systému – a zásad
právneho štátu a dodržiavanie ľudských práv zo strany Ukrajiny.
2.           Komisia a Európska
služba pre vonkajšiu činnosť monitorujú plnenie tejto podmienky
počas celého obdobia trvania makrofinančnej pomoci Únie.
3.           Odseky 1 a 2 tohto
článku sa uplatňujú v súlade s rozhodnutím Rady 2010/427/EÚ[13].
Článok 3
1.           Komisia sa v súlade
s postupom preskúmania uvedeným v článku 7 ods. 2 dohodne
s ukrajinskými orgánmi na jasne vymedzených podmienkach v oblasti
hospodárskej politiky a finančných podmienkach zameraných na
štrukturálne reformy a zdravé verejné financie, ktorým makrofinančná
pomoc Únie musí podliehať a ktoré sa stanovia v memorande
o porozumení (ďalej len „memorandum o porozumení“)
zahŕňajúcom časový rámec plnenia týchto podmienok. Podmienky
v oblasti hospodárskej politiky a finančné podmienky stanovené
v memorande o porozumení musia byť v súlade s dohodami
alebo dohovormi uvedenými v článku 1 ods. 3 vrátane programov
makroekonomických úprav a štrukturálnych reforiem, ktoré Ukrajina vykonáva
s podporou MMF.
2.           Podmienky uvedené v odseku
1 sa zamerajú najmä na zvýšenie efektívnosti, transparentnosti a zodpovednosti
v oblasti hospodárenia s verejnými financiami na Ukrajine,
a to aj pri využívaní makrofinančnej pomoci Únie. Pri navrhovaní
politických opatrení sa riadne zohľadňuje aj pokrok dosiahnutý pri
vzájomnom otváraní trhov, rozvoj spravodlivého obchodu založeného na pravidlách
a ostatné priority v kontexte vonkajšej politiky Únie. Pokrok pri
dosahovaní týchto cieľov Komisia pravidelne monitoruje.
3.           Podrobné finančné
podmienky makrofinančnej pomoci Únie sa stanovujú v dohode o úvere,
ktorú Komisia uzavrie s ukrajinskými orgánmi.
4.           Komisia v pravidelných
intervaloch overuje, či sa aj naďalej plnia podmienky stanovené
v článku 4 ods. 3 a či je hospodárska politika Ukrajiny
v súlade s cieľmi makrofinančnej pomoci Únie. Komisia pri
tejto činnosti úzko spolupracuje s MMF a so Svetovou bankou
a v prípade potreby s Európskym parlamentom a Radou.
Článok 4
1.           Za predpokladu splnenia
podmienok uvedených v odseku 3 poskytne Komisia makrofinančnú pomoc
Únie vo forme úveru v troch splátkach. Výška každej splátky sa stanoví
v memorande o porozumení uvedenom v článku 3.
2.           Sumy makrofinančnej
pomoci Únie sa v prípade potreby financujú v súlade s nariadením
Rady (ES, Euratom) č. 480/2009[14].
3.           Komisia rozhoduje o vyplatení
splátok za predpokladu splnenia všetkých týchto podmienok:
a)      podmienka stanovená v článku 2;
b)      trvalo uspokojivé výsledky pri vykonávaní
politického programu obsahujúceho zásadné opatrenia v oblasti úprav
a štrukturálnych reforiem s podporou nepreventívneho úverového
mechanizmu MMF a
c)      plnenie podmienok v oblasti
hospodárskej politiky a finančných podmienok, ktoré sa dohodli
v memorande o porozumení, v špecifickom časovom rámci.
Vyplatenie druhej splátky sa uskutoční
najskôr tri mesiace po vyplatení prvej splátky. Vyplatenie tretej splátky sa
uskutoční najskôr tri mesiace po vyplatení druhej splátky.
4.           V prípade, že podmienky
uvedené v odseku 3 nie sú splnené, Komisia dočasne pozastaví
alebo zruší vyplácanie makrofinančnej pomoci Únie. V takýchto
prípadoch oznámi Európskemu parlamentu a Rade dôvody tohto pozastavenia
alebo zrušenia.
5.           Makrofinančná pomoc Únie
sa vypláca Národnej banke Ukrajiny. V súlade s ustanoveniami, ktoré
sa majú dohodnúť v memorande o porozumení, vrátane potvrdenia
zostatkových potrieb financovania rozpočtu, sa finančné prostriedky
Únie môžu previesť ukrajinskému ministerstvu financií ako konečnému
príjemcovi.
Článok 5
1.           Operácie prijímania a poskytovania
úverov súvisiace s makrofinančnou pomocou Únie sa vykonávajú v eurách
s použitím valuty rovnakého dátumu a nesmú pre Úniu predstavovať
zmenu splatnosti, ani ju vystaviť žiadnemu riziku spojenému so zmenou
výmenného kurzu alebo úrokovej sadzby, ani inému obchodnému riziku.
2.           Pokiaľ to okolnosti
umožňujú a ak o to Ukrajina požiada, Komisia môže prijať
potrebné kroky, aby zabezpečila, že sa do zmluvných podmienok poskytnutia
úveru zahrnie doložka o predčasnom splatení úveru a že tejto
doložke bude zodpovedať príslušná doložka v podmienkach týkajúcich sa
operácií prijímania úverov.
3.           Pokiaľ okolnosti umožnia
zlepšenie úrokovej sadzby úveru a ak o to Ukrajina požiada, Komisia
sa môže rozhodnúť úplne alebo čiastočne refinancovať svoje
počiatočné úvery alebo môže reštrukturalizovať príslušné
finančné podmienky. Operácie refinancovania alebo reštrukturalizácie sa
vykonávajú v súlade s odsekmi 1 a 4 a nesmú viesť
k predĺženiu splatnosti dotknutých prijatých úverov ani k zvýšeniu
sumy istiny nesplatenej k dátumu refinancovania alebo reštrukturalizácie.
4.           Všetky náklady, ktoré vzniknú
Únii v súvislosti s operáciami prijímania a poskytovania úverov
na základe tohto rozhodnutia, znáša Ukrajina.
5.           Komisia informuje Európsky
parlament a Radu o vývoji operácií uvedených v odsekoch 2
a 3.
Článok 6
1.           Makrofinančná pomoc Únie
sa poskytuje v súlade s nariadením Európskeho parlamentu a Rady
(EÚ, Euratom) č. 966/2012[15]
a s delegovaným nariadením Komisie (EÚ) č. 1268/2012[16].
2.           Makrofinančná pomoc Únie
podlieha priamemu hospodáreniu.
3.           Memorandum o porozumení
a dohoda o úvere, ktoré sa majú uzavrieť s ukrajinskými
orgánmi, obsahujú ustanovenia s cieľom:
a)      zabezpečiť, aby Ukrajina
pravidelne kontrolovala, či sa finančné prostriedky poskytované
z rozpočtu Únie využívajú riadne, aby Ukrajina prijala vhodné
opatrenia na predchádzanie nezrovnalostiam a podvodom a v prípade
potreby podnikla právne kroky s cieľom získať späť
akékoľvek finančné prostriedky poskytnuté podľa tohto
rozhodnutia, ktoré boli získané neoprávnene;
b)      zabezpečiť ochranu
finančných záujmov Únie, a to najmä zavedením konkrétnych opatrení
v súvislosti s prevenciou a bojom proti podvodom, korupcii
a iným nezrovnalostiam s dosahom na makrofinančnú pomoc Únie
v súlade s nariadením Rady (ES, Euratom) č. 2988/95[17], nariadením Rady (ES,
Euratom) č. 2185/96[18]
a nariadením Európskeho parlamentu a Rady (EÚ, Euratom) č.
883/2013[19];
c)      výslovne splnomocniť Komisiu vrátane
Európskeho úradu pre boj proti podvodom alebo ich zástupcov na vykonávanie
kontrol vrátane kontrol a inšpekcií na mieste;
d)      výslovne splnomocniť Komisiu a Dvor
audítorov na vykonávanie auditov počas obdobia dostupnosti
makrofinančnej pomoci Únie a po tomto období vrátane auditov
dokumentov a auditov na mieste, ako sú napríklad operatívne posúdenia;
e)      zabezpečiť, aby mala Únia nárok
na predčasné splatenie úveru, ak sa zistí, že Ukrajina sa v súvislosti
s riadením makrofinančnej pomoci Únie dopustila podvodu alebo
korupcie alebo akéhokoľvek iného protiprávneho konania poškodzujúceho
finančné záujmy Únie.
4.           Komisia počas
poskytovania makrofinančnej pomoci Únie monitoruje prostredníctvom
operatívnych posúdení primeranosť finančných opatrení,
administratívnych postupov a vnútorných a vonkajších kontrolných
mechanizmov Ukrajiny, ktoré sa týkajú tejto pomoci.
Článok 7
1.           Komisii pomáha výbor. Tento
výbor je výborom v zmysle nariadenia (EÚ) č. 182/2011.
2.           Ak sa odkazuje na tento
odsek, uplatňuje sa článok 5 nariadenia (EÚ) č. 182/2011.
Článok 8
1.           Komisia každý rok do 30. júna
predloží Európskemu parlamentu a Rade správu o vykonávaní tohto
rozhodnutia v predchádzajúcom roku vrátane hodnotenia tohto vykonávania.
V tejto správe sa:
a)      preskúma dosiahnutý pokrok v poskytovaní
makrofinančnej pomoci Únie;
b)      posúdi hospodárska situácia a vyhliadky
Ukrajiny, ako aj pokrok dosiahnutý vo vykonávaní politických opatrení uvedených
v článku 3 ods. 1;
c)      uvedú súvislosti medzi podmienkami
v oblasti hospodárskej politiky stanovenými v memorande o porozumení,
priebežnými hospodárskymi a fiškálnymi výsledkami Ukrajiny a rozhodnutiami
Komisie o vyplatení splátok makrofinančnej pomoci Únie.
2.           Najneskôr do dvoch rokov po
uplynutí obdobia dostupnosti pomoci uvedeného v článku 1 ods.
4 Komisia predloží Európskemu parlamentu a Rade správu o následnom
hodnotení, v ktorej posúdi výsledky a efektívnosť ukončenej
makrofinančnej pomoci Únie a rozsah, v akom prispela k cieľom
pomoci.
Článok 9
Toto rozhodnutie nadobúda účinnosť
tretím dňom po jeho uverejnení v Úradnom vestníku Európskej únie.
V Bruseli
Za Európsky parlament                                                           Za
Radu
predseda                                                                                  predseda
LEGISLATÍVNY FINANČNÝ VÝKAZ
1.           RÁMEC NÁVRHU/INICIATÍVY
1.1.        Názov
návrhu/iniciatívy
Makrofinančná
pomoc Ukrajinskej republike
1.2.        Príslušné
oblasti politiky v rámci ABM/ABB[20]
Oblasť
politiky:         Hlava 01 – Hospodárske a finančné veci
Činnosť:        03
– Medzinárodné hospodárske a finančné veci
1.3.        Druh návrhu/iniciatívy
X Návrh/iniciatíva
sa týka novej akcie
1.4.        Ciele
1.4.1.     Viacročné
strategické ciele Komisie, ktoré sú predmetom návrhu/iniciatívy
„Podporovať
prosperitu za hranicami EÚ“
Hlavná oblasť
činnosti súvisiacej s GR ECFIN sa týka:
1. podpory vykonávania
európskej susedskej politiky prehĺbením ekonomickej analýzy a posilnením
politického dialógu a poradenstva v oblasti ekonomických aspektov
akčných plánov;
2. vývoja,
monitorovania a vykonávania makrofinančnej pomoci pre partnerské
tretie krajiny v spolupráci s príslušnými medzinárodnými
finančnými inštitúciami.
1.4.2.     Osobitné ciele
a príslušné činnosti v rámci ABM/ABB
Osobitný
cieľ č. 1: „Poskytnúť
makrofinančnú pomoc tretím krajinám pri riešení krízy ich platobnej
bilancie a pri obnovení udržateľnosti zahraničného dlhu“
Príslušné
činnosti v rámci ABM/ABB: Medzinárodné
hospodárske a finančné vzťahy, globálna správa.
1.4.3.     Očakávané
výsledky a vplyv
Navrhovanú pomoc
tvorí úver EÚ Ukrajine až do výšky 1,8 miliardy EUR s cieľom
prispieť k udržateľnejšej platobnej bilancii. Pomoc pomôže
krajine prekonať hospodárske a sociálne problémy, ktoré sú dôsledkom
domácich a regionálnych nepokojov. Podporia sa ňou štrukturálne
reformy zamerané na zvýšenie udržateľného hospodárskeho rastu a zlepšenie
hospodárenia s verejnými financiami.
1.4.4.     Ukazovatele
výsledkov a vplyvu
Od orgánov sa bude
vyžadovať, aby útvarom Komisie predkladali pravidelné správy o súbore
ukazovateľov a pred vyplatením pomoci predložili komplexnú správu
o plnení dohodnutých politických podmienok.
Útvary Komisie budú
naďalej monitorovať hospodárenie s verejnými financiami v nadväznosti
na operatívne posúdenie finančných tokov a administratívnych
postupov, ktoré sa na Ukrajine vykonalo v roku 2014 pri prípravách na
poskytnutie predošlej makrofinančnej pomoci. Delegácia EÚ na Ukrajine
bude predkladať aj pravidelné správy o otázkach týkajúcich sa
monitorovania pomoci. Útvary Komisie zostanú v úzkom kontakte s MMF
a so Svetovou bankou, aby využili skúsenosti z ich prebiehajúcich
aktivít na Ukrajine.
V navrhovanom
legislatívnom rozhodnutí sa počíta s výročnou správou Rade
a Európskemu parlamentu, ktorá bude zahŕňať posúdenie
realizácie tejto operácie. Do dvoch rokov od skončenia obdobia realizácie
sa uskutoční nezávislé následné hodnotenie pomoci.
1.5.        Dôvody
návrhu/iniciatívy
1.5.1.     Potreby, ktoré
sa majú uspokojiť v krátkodobom alebo dlhodobom horizonte
Vyplatenie pomoci
bude podmienené uspokojivými výsledkami pri zavádzaní budúceho mechanizmu
financovania medzi Ukrajinou a MMF. Okrem toho sa Komisia musí s ukrajinskými
orgánmi dohodnúť na osobitných politických podmienkach uvedených v memorande
o porozumení.
1.5.2.     Prínos zapojenia
Európskej únie
Navrhovaná
makrofinančná pomoc prispeje k podpore makroekonomickej stability
a hospodárskych reforiem v krajine tak, že jej pomôže prekonať
hospodárske otrasy spôsobené domácimi a regionálnymi nepokojmi. Doplnením
zdrojov, ktoré poskytujú medzinárodné finančné inštitúcie, EÚ a iní
darcovia, makrofinančná pomoc prispeje k celkovej účinnosti
balíka finančnej podpory, na ktorom sa dohodlo medzinárodné
spoločenstvo darcov v období po vypuknutí krízy.
Navrhovaným
programom sa posilní aj záväzok vlády uskutočňovať reformy.
Tento výsledok sa dosiahne okrem iného pomocou primeranej podmienenosti
vyplácania pomoci. V širšom kontexte bude tento program signalizovať
ostatným krajinám v regióne, že EÚ je pripravená podporovať v obdobiach
hospodárskych ťažkostí krajiny, ktoré sa vydajú na cestu politických
reforiem.
1.5.3.     Poznatky získané
z podobných skúseností v minulosti
Od roku 2004 sa
v súvislosti s poskytnutím makrofinančnej pomoci vykonalo spolu
15 následných hodnotení. Z týchto hodnotení vyplynulo, že poskytnutie
makrofinančnej pomoci prispieva k zlepšeniu vonkajšej
udržateľnosti, makroekonomickej stabilite a dosiahnutiu
štrukturálnych reforiem v prijímajúcej krajine, hoci niekedy mierne
a nepriamo. Poskytnutie makrofinančnej pomoci malo vo väčšine
prípadov pozitívny vplyv na platobnú bilanciu prijímajúcej krajiny a prispelo
k uvoľneniu jej rozpočtových obmedzení. Viedli aj k mierne
vyššiemu hospodárskemu rastu.
1.5.4.     Zlučiteľnosť
a možná synergia s inými vhodnými finančnými nástrojmi
EÚ patrí k hlavným
darcom v prospech Ukrajiny. EÚ v rámci svojej bežnej spolupráce
plánuje vyčleniť 1,565 miliardy EUR vo forme grantov na obdobie
rokov 2014 – 2020 na podporu politických a hospodárskych reforiem
Ukrajiny.
Kľúčovou
pridanou hodnotou makrofinančnej pomoci v porovnaní s inými
nástrojmi EÚ by bolo jej rýchle vykonávanie v záujme zmiernenia
bezprostredných obmedzení Ukrajiny v oblasti vonkajšieho financovania, ale
aj pomoc pri vytváraní stabilného makroekonomického rámca, a to aj
prostredníctvom podpory udržateľnej platobnej bilancie a udržateľného
rozpočtu a vhodného rámca pre štrukturálne reformy.
Makrofinančná pomoc neposkytuje pravidelnú finančnú podporu a nie
je určená ani na podporu hospodárskeho a sociálneho rozvoja
prijímajúcich krajín. Makrofinančná pomoc sa má ukončiť
ihneď, ako sa vonkajšia finančná situácia krajiny vráti späť na
udržateľnú cestu.
Makrofinančná
pomoc by takisto dopĺňala plánované intervencie medzinárodných
finančných inštitúcií, a to najmä program úprav a reforiem
podporovaný MMF a úvermi Svetovej banky v oblasti rozvojovej
politiky.
1.6.        Trvanie a finančný
vplyv
X Návrh/iniciatíva
s obmedzeným trvaním
X  Návrh/iniciatíva je v platnosti 2,5 roka od nadobudnutia
platnosti memoranda o porozumení, ako sa uvádza v článku 1 ods.
4 rozhodnutia
X  Finančný vplyv trvá od roku 2015 do roku 2018
1.7.        Plánovaný
spôsob hospodárenia[21]
X Priame
centralizované hospodárenie na úrovni Komisie
2.           OPATRENIA V OBLASTI RIADENIA
2.1.        Opatrenia
týkajúce sa kontroly a predkladania správ
Táto pomoc má
makroekonomickú povahu a jej koncepcia je v súlade s ekonomickým
programom podporovaným MMF. Útvary Komisie budú opatrenie monitorovať na
základe pokroku pri zavádzaní mechanizmu MMF a osobitných reformných
opatrení, na ktorých sa majú dohodnúť s ukrajinskými orgánmi v memorande
o porozumení (pozri aj bod 1.4.4).
2.2.        Systémy
riadenia a kontroly
2.2.1.     Zistené riziká
S navrhovaným poskytnutím
makrofinančnej pomoci súvisia správcovské, metodické a politické
riziká.
Existuje riziko, že
makrofinančná pomoc, ktorá nie je vyhradená na konkrétne výdavky, by sa
mohla použiť podvodne. Toto riziko sa všeobecne vzťahuje na faktory
ako kvalita riadiacich systémov centrálnej banky a ministerstva financií
a primeranosť kapacity interného a externého auditu.
Ďalšie
kľúčové riziko ohrozujúce operáciu vyplýva z hospodárskej
a politickej neistoty, najmä vzhľadom na nevyprovokované porušenie
ukrajinskej zvrchovanosti a územnej celistvosti zo strany Ruska. Na
domácom fronte hlavné riziko predstavuje nestabilita spojená s ťažkosťami
v rámci procesu politických a hospodárskych reforiem. Úplné vykonanie
stabilizačných a reformným opatrení s podporou medzinárodného
spoločenstva vrátane navrhovaného poskytnutia makrofinančnej pomoci
by mohla oslabiť sociálna nespokojnosť, ktorá by mohla viesť
k nepokojom.
Napokon existujú
riziká vyplývajúce z možného oslabenia európskeho a globálneho
hospodárskeho prostredia.
2.2.2.     Plánovaný spôsob
kontroly
Za overovanie,
kontrolu a audit makrofinančnej pomoci bude zodpovedať Komisia
vrátane Európskeho úradu pre boj proti podvodom (OLAF) a Európsky dvor
audítorov.
2.2.3.     Náklady a prínosy
kontrol a pravdepodobná miera neplnenia požiadaviek
Základné náklady
Komisie súvisiace s metódami overovania a kontroly, ako aj náklady na
operatívne posúdenie finančných a administratívnych tokov vykonané
pred poskytnutím pomoci sa uvádzajú v tabuľke 3.2.1. Okrem toho
existujú náklady Európskeho dvora audítorov a náklady spojené s prípadnými
intervenciami zo strany úradu OLAF. Operatívne posúdenie pomáha posúdiť
nielen riziká zneužitia finančných prostriedkov, ale ako vedľajší
prínos poskytuje aj užitočné informácie o potrebných reformách
v oblasti hospodárenia s verejnými financiami. Vzhľadom na
skúsenosti s nástrojom makrofinančnej pomoci získané od jeho
vytvorenia sa v súvislosti s pravdepodobnou mierou neplnenia
požiadaviek riziko tohto neplnenia (vo forme nesplatenia úveru alebo zneužitia
finančných prostriedkov) považuje za nízke.
2.3.        Opatrenia na
predchádzanie podvodom a nezrovnalostiam
Na zmiernenie rizík
podvodného používania sa prijalo a prijme niekoľko opatrení:
Po prvé, útvary
Komisie spolu s podporou náležite poverených externých odborníkov vykonali
v apríli 2014 operatívne posúdenie finančných tokov a administratívnych
postupov na ministerstve financií a v Národnej banke Ukrajiny s cieľom
splniť požiadavky stanovené v nariadení o rozpočtových
pravidlách, ktoré sa vzťahujú na všeobecný rozpočet Európskej únie.
Toto preskúmanie sa týkalo oblastí, akými sú napríklad zostavovanie a plnenie
rozpočtu, verejná vnútorná finančná kontrola, interný a externý
audit, verejné obstarávanie, riadenie hotovosti a verejného dlhu, ako aj
nezávislosť centrálnej banky. V rámci tohto preskúmania sa
určilo, že rámec pre riadne finančné hospodárenie s makrofinančnou
pomocou na Ukrajine je dostatočne účinný na to, aby EÚ poskytla
túto pomoc.  Pomoc sa vyplatí na špecializovaný účet v Národnej banke
Ukrajiny.
V druhom rade,
navrhovaný právny základ makrofinančnej pomoci pre Ukrajinu
zahŕňa ustanovenie o opatreniach na predchádzanie podvodom.
Tieto opatrenia sa stanovia podrobnejšie v memorande o porozumení
a v dohode o úvere, pričom majú zahŕňať
súbor ustanovení o inšpekciách, predchádzaní podvodom, auditoch a vymáhaní
finančných prostriedkov v prípade podvodu alebo korupcie. Ďalej
sa predpokladá, že pomoc bude podmienená súborom osobitných politických
podmienok okrem iného v oblasti hospodárenia s verejnými financiami
s cieľom posilniť efektívnosť, transparentnosť a zodpovednosť.
Napokon, za
overovanie, kontrolu a audit makrofinančnej pomoci bude
zodpovedať Komisia vrátane úradu OLAF a Európsky dvor audítorov.
3.           ODHADOVANÝ FINANČNÝ VPLYV
NÁVRHU/INICIATÍVY
3.1.        Príslušné
okruhy viacročného finančného rámca a rozpočtové riadky
výdavkov
Existujúce rozpočtové riadky výdavkov
01 03 02
Makrofinančná pomoc
01 03 06
Financovanie garančného fondu
V poradí, v akom za sebou nasledujú okruhy viacročného
finančného rámca a rozpočtové riadky.
 Okruh viacročného finančného rámca || Rozpočtový riadok || Druh výdavkov || Príspevky 
 Číslo [Názov………………...……….] || DRP/NRP ([22])   || krajín EZVO[23]   || kandidátskych krajín[24]   || tretích krajín || v zmysle článku 18 ods. 1 písm. aa) nariadenia o rozpočtových pravidlách 
 4 || 01 03 02 Makroekonomická pomoc || DRP || NIE || NIE || NIE || NIE 
 4 || 01 03 06 Financovanie Garančného fondu || NRP || NIE || NIE || NIE || NIE 
01 03 06 – Záruka Európskej únie za úvery EÚ
získané na makrofinančnú pomoc tretím krajinám: Garančný fond pre
vonkajšiu činnosť musí byť financovaný podľa nariadenia
Rady (ES, Euratom) č. 480/2009[25].
V súlade s uvedeným nariadením výška fondu zodpovedá 9 %
(cieľová suma) celkových nesplatených kapitálových záväzkov EÚ
vyplývajúcich z každej operácie, pričom sa zvýši o nezaplatený
splatný úrok. Suma financovania sa vypočítava na začiatku roka „n“
ako rozdiel medzi cieľovou sumou a čistými aktívami fondu na
konci roka „n – 1“. Táto suma financovania je pripísaná v roku „n“ do
návrhu rozpočtu na rok „n + 1“ a skutočne vyplatená v rámci
jednej transakcie na začiatku roku „n + 1“ z rozpočtového riadku
„Financovanie Garančného fondu“ (rozpočtový riadok 01 03 06). V dôsledku
toho sa v cieľovej sume na konci roka „n –1“ bude na účely
výpočtu financovania fondu zohľadňovať 9 % vyplatenej
sumy (najviac 162 miliónov EUR).
Rozpočtová položka (p.m.) v rozpočtovom
riadku zodpovedajúca rozpočtovej záruke za úver sa bude aktivovať len
v prípade, že sa bude skutočne požadovať zaplatenie
rozpočtovej záruky. Očakáva sa, že zaplatenie záruky sa nebude požadovať.
Požadované nové rozpočtové riadky:
neuplat. sa.
3.2.        Odhadovaný
vplyv na výdavky
3.2.1.     Zhrnutie
odhadovaného vplyvu na výdavky
v mil. EUR (zaokrúhlené na 3 desatinné miesta)
 || Okruh viacročného finančného rámca: || 4 ||   ||   || [Názov: EÚ ako globálny partner] 
 || GR: <ECFIN> ||   ||   || Rok 2015 || Rok 2016 || Rok 2017 || Rok 2018 || SPOLU || 
 ||  Operačné rozpočtové prostriedky ||   ||   ||   ||   ||   || 
 || Rozpočtový riadok 01 03 06 Financovanie Garančného fondu || Záväzky || (1a) ||   ||   || 108 || 54 || 162 || 
 || Platby || (2a) ||   ||   || 108 || 54 || 162 || 
 || Administratívne rozpočtové prostriedky financované z balíka prostriedkov určených na realizáciu osobitných programov (operatívne posúdenie a následné hodnotenie) ||   ||   ||   ||   ||   || 
 || Rozpočtový riadok 01 03 02 || Záväzky || (3) ||   || 0,2 ||   ||   || 0,20 || 
 ||   || Platby || (3a) ||   ||   || 0,2 ||   || 0,20 || 
 || Rozpočtové prostriedky pre GR ECFIN SPOLU || Záväzky || = 1 + 1a + 3 ||   || 0,2 || 108 || 54 || 162,2 || 
 || Platby || = 2 + 2a + 3 ||   ||   || 108,2 ||   54 || 162,2 || 
 ||  Operačné rozpočtové prostriedky SPOLU || Záväzky || (4) ||   || 0,2 || 108 ||   54 || 162,2 || 
 ||   || Platby || (5) ||   ||   || 108,2 ||   54 || 162,2 || 
  Operačné rozpočtové prostriedky SPOLU vrátane následného hodnotenia || Záväzky || (4) ||   || 0,2 || 108 || 54 || 162,2 || 
 Platby || (5) ||   ||   || 108,2 || 54 || 162,2 || 
  Administratívne rozpočtové prostriedky financované z balíka prostriedkov určených na realizáciu osobitných programov SPOLU || (6) ||   ||   ||   ||   ||   || 
 Rozpočtové prostriedky OKRUHU 4 viacročného finančného rámca SPOLU || Záväzky || = 4 + 6 ||   || 0,2 || 108 ||   54 || 162,2 || 
 Platby || = 5 + 6 ||   ||   || 108,2 ||   54 || 162,2 || 
Ak má návrh/iniciatíva vplyv na viaceré okruhy:
v mil. EUR (zaokrúhlené na 3 desatinné miesta)
 Okruh viacročného finančného rámca: || 5 || „Administratívne výdavky“ 
   ||   ||   ||   ||   ||   || 
   || Rok 2014 || Rok 2015 || Rok 2016 || Rok 2017 || SPOLU 
  Ľudské zdroje ||   || 0,660 || 0,396 || 0,132 || 1,188 
  Ostatné administratívne výdavky ||   || 0,022 || 0,016 || 0,016 || 0,054 
 GR ECFIN SPOLU || Rozpočtové prostriedky ||   || 0,682 || 0,412 || 0,148 || 1,242 
 Rozpočtové prostriedky OKRUHU 5 viacročného finančného rámca SPOLU || (Záväzky spolu = Platby spolu) ||   || 0,682 || 0,412 || 0,148 || 1,242 
v mil. EUR (zaokrúhlené na 3 desatinné miesta)
   ||   || Rok 2014 || Rok 2015 || Rok 2016 || Rok 2017 || SPOLU 
 Rozpočtové prostriedky OKRUHOV 1 až 5 viacročného finančného rámca SPOLU || Záväzky ||   || 0,682 || 0,412 || 0,148 || 1,242 
 Platby ||   || 0,682 || 0,412 || 0,148 || 1,242 
3.2.2.     Odhadovaný vplyv
na operačné rozpočtové prostriedky
¨ Návrh/iniciatíva
si nevyžaduje použitie operačných rozpočtových prostriedkov.
X Návrh/iniciatíva si vyžaduje použitie operačných
rozpočtových prostriedkov, ako je uvedené v nasledujúcej
tabuľke:
viazané rozpočtové prostriedky v mil. EUR
(zaokrúhlené na 3 desatinné miesta)
 Uveďte ciele a výstupy   ò ||   ||   ||   ||   ||   ||   ||   ||   ||   ||   ||   
 OSOBITNÝ CIEĽ č. 1[26] ||   ||   ||   ||   ||   ||   ||   ||   ||   ||   ||   
   ||   || Rok 2015 || Rok 2016 || Rok 2017 || Rok 2018 || Rok 2019 ||   ||   
   || Druh || Počet || Náklady || Počet || Náklady || Počet || Náklady || Počet || Náklady || Počet || Náklady || Celkový počet || Náklady spolu 
 ‒ Výstup 1 || Následné hodnotenie ||   ||   ||   ||   || 1 || 0,2 ||   ||   ||   ||   || 1 || 0,2 
 ‒ Výstup 2 || Financovanie Garančného fondu ||   ||   ||   ||   || 1 || 108 || 1 || 54 ||   ||   || 2 || 162 
 Osobitný cieľ č. 1 medzisúčet ||   ||   ||   ||   || 2 || 108,2 || 1 || 54 ||   ||   || 3 || 162,2 
 NÁKLADY SPOLU ||   ||   ||   ||   || 2 || 108,2 || 1 || 54 ||   ||   || 3 || 162,2 
3.2.3.     Odhadovaný vplyv
na administratívne rozpočtové prostriedky
3.2.3.1.  Zhrnutie
¨ Návrh/iniciatíva
si nevyžaduje použitie administratívnych rozpočtových prostriedkov.
X Návrh/iniciatíva si vyžaduje použitie administratívnych
rozpočtových prostriedkov, ako je uvedené v nasledujúcej
tabuľke:
v mil. EUR
(zaokrúhlené na 3 desatinné miesta)
   || [27]   || Rok 2014 || Rok 2015 || Rok 2016 || Rok 2017 || Uveďte všetky roky, počas ktorých vplyv trvá (pozri bod 1.6) || SPOLU 
 OKRUH 5 viacročného finančného rámca ||   ||   ||   ||   ||   ||   ||   ||   ||   
 Ľudské zdroje ||   ||   || 0,660 || 0,396 || 0,132 ||   ||   ||   || 1,188 
 Ostatné administratívne výdavky (služobné cesty) ||   ||   || 0,022 || 0,016 || 0,016 ||   ||   ||   || 0,054 
 OKRUH 5 viacročného finančného rámca medzisúčet ||   ||   || 0,682 || 0,412 || 0,148 ||   ||   ||   || 1,242 
 Mimo OKRUHU 5[28] viacročného finančného rámca medzisúčet   ||   ||   ||   ||   ||   ||   ||   ||   ||   
 Ľudské zdroje ||   ||   ||   ||   ||   ||   ||   ||   ||   
 Ostatné administratívne výdavky ||   ||   ||   ||   ||   ||   ||   ||   ||   
 Mimo OKRUHU 5 viacročného finančného rámca medzisúčet ||   ||   ||   ||   ||   ||   ||   ||   ||   
 SPOLU ||   ||   || 0,682 || 0,412 || 0,148 ||   ||   ||   || 1,242 
Potrebné
administratívne rozpočtové prostriedky budú pokryté rozpočtovými
prostriedkami GR, ktoré už boli pridelené na riadenie akcie a/alebo boli
prerozdelené v rámci GR, a v prípade potreby budú doplnené
zdrojmi, ktoré sa môžu prideliť riadiacemu GR v rámci ročného
postupu prideľovania zdrojov a v závislosti od rozpočtových
obmedzení.
3.2.3.2.   Odhadované potreby ľudských zdrojov
¨ Návrh/iniciatíva
si nevyžaduje použitie ľudských zdrojov.
X Návrh/iniciatíva si vyžaduje použitie ľudských zdrojov, ako je
uvedené v nasledujúcej tabuľke:
odhady sa vyjadrujú v jednotkách
ekvivalentu plného pracovného času
   ||   || Rok 2014 || Rok 2015 || Rok 2016 || Rok 2017 || Uveďte všetky roky, počas ktorých vplyv trvá (pozri bod 1.6) 
  Plán pracovných miest (úradníci a dočasní zamestnanci) || 
 01 01 01 01 (ústredie a zastúpenia Komisie) ||   ||   || 5 || 3 || 1 ||   ||   ||   
 XX 01 01 02 (delegácie) ||   ||   ||   ||   ||   ||   ||   ||   
 XX 01 05 01 (nepriamy výskum) ||   ||   ||   ||   ||   ||   ||   ||   
 10 01 05 01 (priamy výskum) ||   ||   ||   ||   ||   ||   ||   ||   
  Externí zamestnanci (ekvivalent plného pracovného času)[29]   
 XX 01 02 01 (ZZ, DAZ, VNE z celkového balíka prostriedkov) ||   ||   ||   ||   ||   ||   ||   ||   
 XX 01 02 02 (ZZ, DAZ, PED, MZ a VNE v delegáciách) ||   ||   ||   ||   ||   ||   ||   ||   
 XX 01 04 yy[30]   || ‒ ústredie ||   ||   ||   ||   ||   ||   ||   ||   
 – delegácie ||   ||   ||   ||   ||   ||   ||   ||   
 XX 01 05 02 (ZZ, VNE, DAZ – nepriamy výskum)   ||   ||   ||   ||   ||   ||   ||   ||   
 10 01 05 02 (ZZ, VNE, DAZ – priamy výskum) ||   ||   ||   ||   ||   ||   ||   ||   
 Iné rozpočtové riadky (uveďte) ||   ||   ||   ||   ||   ||   ||   ||   
 SPOLU ||   ||   || 5 || 3 || 1 ||   ||   ||   
XX predstavuje
príslušnú oblasť politiky alebo rozpočtovú hlavu.
Potreby ľudských zdrojov budú pokryté úradníkmi GR, ktorí už boli
pridelení na riadenie akcie a/alebo boli interne prerozdelení v rámci GR,
a v prípade potreby budú doplnené zdrojmi, ktoré sa môžu
prideliť riadiacemu GR v rámci ročného postupu prideľovania
zdrojov v závislosti od rozpočtových obmedzení.
Opis úloh, ktoré sa majú vykonať:
 Úradníci a dočasní zamestnanci || Riaditeľ riaditeľstva D: Vykonávať dohľad nad operáciou a riadiť ju, spolupracovať s Radou a Parlamentom v súvislosti s prijatím tohto rozhodnutia a schválením memoranda o porozumení, rokovať s ukrajinskými orgánmi o memorande o porozumení, preskúmať správy, viesť služobné cesty a posudzovať pokrok pri dodržiavaní podmienenosti. Vedúci oddelenia/zástupca vedúceho oddelenia, riaditeľstvo D: Pomáhať riaditeľovi pri riadení operácie, spolupráci s Radou a Parlamentom v súvislosti s prijatím tohto rozhodnutia a schválením memoranda o porozumení, pri rokovaniach s ukrajinskými orgánmi o memorande o porozumení a dohode o úvere (spolu s riaditeľstvom L), pri preskúmavaní správ a posudzovaní pokroku pri dodržiavaní podmienenosti. Ekonómovia, sektor makrofinančnej pomoci (riaditeľstvo D): Pripraviť rozhodnutie a memorandum o porozumení, spolupracovať s orgánmi a medzinárodnými finančnými inštitúciami, uskutočňovať služobné cesty na účely preskúmania, pripravovať správy zamestnancov Komisie a postupy Komisie súvisiace s riadením pomoci, spolupracovať s externými odborníkmi v oblasti operatívneho posúdenia a následného hodnotenia. Riaditeľstvo L (oddelenia L4, L5 a L6 pod dohľadom riaditeľa): Pripraviť dohodu o úvere, rokovať o nej s ukrajinskými orgánmi a predložiť ju na schválenie príslušnými útvarmi Komisie a na podpis obidvomi stranami. Sledovať situáciu po nadobudnutí platnosti dohody o úvere. Pripraviť rozhodnutie (rozhodnutia) Komisie o prijímaní úverov, sledovať predkladanie žiadostí o finančné prostriedky, vybrať banky, pripravovať a realizovať transakcie financovania a vyplácať finančné prostriedky Ukrajine. Vykonávať činnosti back-office v nadväznosti na splatenie úveru (úverov). Vypracovať príslušné správy o týchto činnostiach. 
 Externí zamestnanci || neuplat. sa 
3.2.4.     Súlad s platným
viacročným finančným rámcom
X Návrh/iniciatíva je v súlade s platným viacročným
finančným rámcom.
3.2.5.     Príspevky od
tretích strán
X Návrh/iniciatíva nezahŕňa spolufinancovanie tretími
stranami.
3.3.        Odhadovaný
vplyv na príjmy
X       Návrh/iniciatíva
nemá finančný vplyv na príjmy.
[1]               Ukrajinské orgány v snahe obmedziť vysoký fiškálny
deficit zrevidovali rozpočet dvakrát (v marci a júli).
[2]               V období od januára do októbra dovoz tovaru poklesol
medziročne o 26,2 %, čo je oveľa prudší pokles ako pokles
vývozu dosahujúci 10,8 %.
[3]               V období od januára do októbra 2014 čistý odlev z
finančného účtu dosiahol 4,8 miliardy USD. Hlavnou príčinou
odlevu kapitálu boli výbery bankových vkladov nerezidentmi. V uvedenom období
bol zaznamenaný aj odlev priamych zahraničných investícií a portfóliových
investícií, hoci v menšej miere.
[4]               Ú. v. ES L 209, 6.8.2002, s. 22 – 23.
[5]               Ú. v. EÚ L 189, 22.7.2010,
s. 28.
[6]               Ú. v. EÚ L 111, 15.4.2014, s. 85.
[7]               Ú. v. EÚ C [...], [...], s. [...].
[8]               Stanovisko Európskeho parlamentu z … 2012
a rozhodnutie Rady z … 2012.
[9]               Ú. v. ES L 209, 6.8.2002, s. 22 – 23.
[10]             Ú. v. EÚ L 189, 22.7.2010, s. 28.
[11]             Ú. v. EÚ L 111, 15.4.2014, s. 85.
[12]             Nariadenie Európskeho parlamentu a Rady (EÚ)
č. 182/2011 zo 16. februára 2011, ktorým sa ustanovujú pravidlá a
všeobecné zásady mechanizmu, na základe ktorého členské štáty kontrolujú
vykonávanie vykonávacích právomocí Komisie (Ú. v. EÚ L 55, 28.2.2011, s. 13).
[13]             Rozhodnutie Rady 2010/427/EÚ z 26. júla 2010 o organizácii
a fungovaní Európskej služby pre vonkajšiu činnosť (Ú. v. EÚ L 201,
3.8.2010, s. 30).
[14]             Nariadenie Rady (ES, Euratom) č. 480/2009 z
25. mája 2009, ktorým sa zriaďuje Garančný fond pre vonkajšie
opatrenia (Ú. v. EÚ L 145, 10.6.2009, s. 10).
[15]             Nariadenie Európskeho parlamentu a Rady (EÚ, Euratom)
č. 966/2012 z 25. októbra 2012 o rozpočtových pravidlách, ktoré sa
vzťahujú na všeobecný rozpočet Únie, a zrušení nariadenia Rady (ES,
Euratom) č. 1605/2002 (Ú. v. EÚ L 298, 26.10.2012, s. 1).
[16]             Delegované nariadenie Komisie (EÚ) č. 1268/2012 z 29.
októbra 2012 o pravidlách uplatňovania nariadenia (EÚ, Euratom) č.
966/2012 o rozpočtových pravidlách, ktoré sa vzťahujú na všeobecný
rozpočet Únie (Ú. v. EÚ L 362, 31.12.2012, s. 1).
[17]             Nariadenie Rady (ES, Euratom) č. 2988/95 z
18. decembra 1995 o ochrane finančných záujmov Európskych
spoločenstiev (Ú. v. ES L 312, 23.12.1995, s. 1).
[18]             Nariadenie Rady (ES, Euratom) č. 2185/96 z 11.
novembra 1996 o kontrolách a inšpekciách na mieste, vykonávaných Komisiou s
cieľom ochrany finančných záujmov Európskych spoločenstiev pred
spreneverou a inými podvodmi (Ú. v. ES L 292, 15.11.1996, s. 2).
[19]             Nariadenie Európskeho parlamentu a Rady (EÚ, Euratom)
č. 883/2013 z 11. septembra 2013 o vyšetrovaniach vykonávaných Európskym
úradom pre boj proti podvodom (OLAF), ktorým sa zrušuje nariadenie Európskeho
parlamentu a Rady (ES) č. 1073/1999 a nariadenie Rady (Euratom) č.
1074/1999 (Ú. v. EÚ L 248, 18.9.2013, s. 1).
[20]             ABM: riadenie podľa činností – ABB: zostavovanie
rozpočtu podľa činností.
[21]             Vysvetlenie spôsobov hospodárenia a odkazy na nariadenie o
rozpočtových pravidlách sú k dispozícii na webovej stránke BudgWeb: http://www.cc.cec/budg/man/budgmanag/budgmanag_en.html.
[22]             DRP = diferencované rozpočtové prostriedky/NRP =
nediferencované rozpočtové prostriedky.
[23]             EZVO: Európske združenie voľného obchodu.
[24]             Kandidátske krajiny a prípadne potenciálne kandidátske
krajiny západného Balkánu.
[25]             Nariadenie Rady (ES, Euratom) č. 480/2009 z
25. mája 2009, ktorým sa zriaďuje Garančný fond pre vonkajšie
opatrenia (Ú. v. EÚ L 145, 10.6.2009, s. 10).
[26]             Ako je uvedené v oddiele 1.4.2. „Osobitné ciele...“
[27]             Rok N je rokom, v ktorom sa návrh/iniciatíva začína
uskutočňovať.
[28]             Technická a/alebo administratívna pomoc a výdavky
určené na financovanie realizácie programov a/alebo akcií Európskej únie
(pôvodné rozpočtové riadky „BA“), nepriamy výskum, priamy výskum.
[29]             ZZ = zmluvný zamestnanec; MZ = miestny zamestnanec; VNE =
vyslaný národný expert; DAZ = dočasný agentúrny zamestnanec; PED = pomocný
expert v delegácii.
[30]             Čiastkový strop pre externých zamestnancov
financovaných z operačných rozpočtových prostriedkov (pôvodné
rozpočtové riadky „BA“).